Bya Ali Wasswa
PULEZIDENTI Museveni alabudde abavubuka abavubuka ku kuyingirira eby’obukaba nga bakyali bato n’abawabula bamale okusoma balyoke bawase oba bafumbirwe.
Bino yabyogedde aggalawo omusomo gw’abavubuka abaavudde mu bulabirizi bwa East Ankole ogwabadde ku ssomero lya Bweranyangi Girls SS e Bushenyi.
“Abavubuka bangi bakyamye n’okweyingiza mu by’obukaba nga bakyali bato olw’okulimbibwa n’okuwaanibwa n’ategeeza nti buli kintu kirina ekiseera kyakyo nammwe ekiseera kyammwe kijja,” Museveni bwe yategeezezza.
Yawadde ekyokulabirako nti ye okuwangaala kw’aliko okutuuka okuweza emyaka 70 gy’alina kyava ku kwewala kuyingirira masanyu ng’akyali muto.
Yategeezezza abayizi nti nga bwe bakyali abato bateekeddwa kwemalira mu kusoma n’okwekwata Katonda nga basoma Bayibuli ne Quran. N’agamba nti ekimu ku byamuyamba kwe kubeera nti yaliko omulokole.
Yakunze abavubuka abakyali mu masomero obutamala gasoma bintu bitagenda kubayamba kwanguyirwa kufuna mirimu n’ategeeza nti bateekeddwa okusoma eby’amagezi ga ssaayansi oba ebyobulimi, obujjanjabi n’obuzaalisa. Yakunze abavubuka okwagala eggwanga lyabwe n’okwekuuma beewale obwenzi.
Ssaabalabirizi Stanley Ntagali ng’abuulira, yategeezezza nti kimuluma okusanga ng’abasajja abafumbo abaagattibwa mu kkanisa ate be bagufudde omugano okwenda nga bangi bakwatibwa mu loogi nga bali mu bwenzi.
Yazzeemu okukinogaanya nga ye bw’atakkiriziganya na bya busamize oba emizimu oba obulogo kubanga yaweebwa olukusa lw’okugoba emizimu n’olwekyo kiba kyabukuusa ate okutegeeza nga bwe waliwo emizimu.
Ntagali era yategeezezza nti mwennyamivu abavubuka okukoppa ennyambala y’abali b’ebisiyaga n’asaba abavubuka bakomewo mu kkanisa.
Omukolo gwetabiddwaako baminisita, Mary Karoro Okurut, Polof. Ephraim Kamuntu, Polof Tarsis Kabwegyere, Dr. Eliod Tumwesigye n’abalala.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn